મનુભાઈ પંચોલી ‘દર્શક’ સરસ પ્રસંગ ટાંકે છે : એક વાર કૃષ્ણને બાંધ્યા (જેને ઊખળબંધન કહે છે). કૃષ્ણ તો ભોળા-ડાહ્યા છોકરાની જેમ ઊભા રહ્યા. દોરડું મંગાવ્યું તે ટૂંકું પડ્યું. બીજું મંગાવ્યું, તે પણ ટંૂકંુ પડ્યું. ઘરમાં જેટલાં દોરડાં હતાં તે મંગાવ્યાં, પણ ટૂંકાં પડ્યાં. પ્રતીકાત્મક રીતે કૃષ્ણે મોટો સિદ્ધાંત આપ્યો કે : ‘બાળકને તમે નહિ બાંધી શકો. કૃપા કરીને એ ધંધો મૂકી દો.’ તમે શું બાળકને બાંધશો? તેને પાટિયા સામે બેસાડી, A=B અને B=C તો C=? એવું પૂછો ત્યારે એનું મન તો બહાર વાછરડી ને ચકલા-પોપટમાં પરોવાયેલું છે! ‘છોકરાને બાંધવાનું આયોજન ક્યારેય ન કરતાં’ એવો સંદેશ કિશોરાવસ્થાના શિક્ષક કૃષ્ણ મને ને તમને આપે છે.